Tokyo Joe (ταινία)

Το Τόκιο Τζο (αγγλικά: Tokyo Joe) είναι αστυνομικό φιλμ νουάρ Αμερικανικής παραγωγής του 1949 σε σκηνοθεσία Στιούαρτ Χάισλερ και σενάριο των Σίριλ Χαμ και Μπέρτραμ Μιλχάουζερ βασισμένο σε μια ιστορία του Στηβ Φίσερ. Πρωταγωνιστούν οι Χάμφρεϊ Μπόγκαρτ, Φλόρενς Μάρλι και Σέσου Χαγιακάβα.

Πλοκή
Μετά τον Β' Παγκόσμιο Πόλεμο, ο πρώην συνταγματάρχης Τζο Μπάρετ επιστρέφει στο Τόκιο για να δει αν έχει απομείνει τίποτα από την προπολεμική του επιχείρηση και λέσχη τζόγου το "Τόκιο Τζο" μετά από όλους τους βομβαρδισμούς. Έκπληκτος, διαπιστώνει ότι είναι σχεδόν άθικτη και διευθύνεται από τον παλιό του φίλο Ίτο. Ο Τζο παθαίνει σοκ όταν μαθαίνει από τον Ίτο ότι η σύζυγός του Τρίνα, την οποία νόμιζε ότι είχε πεθάνει στον πόλεμο, είναι ακόμα ζωντανή. Η Τρίνα έχει χωρίσει τον Τζο επίσημα και είναι παντρεμένη με τον Μαρκ Λάντις, δικηγόρο που εργάζεται στις αμερικανικές κατοχικές δυνάμεις της Ιαπωνίας. Έχει ένα επτάχρονο παιδί, την κόρη του Τζο, Άνια, που γεννήθηκε όταν η Τρίνα βρισκόταν σε στρατόπεδο αιχμαλώτων μετά την αναχώρηση του Τζο από την Ιαπωνία λίγο πριν από τον βομβαρδισμό του Περλ Χάρμπορ.

Ο Τζο ορκίζεται να κερδίσει πίσω τη γυναίκα του, αλλά χρειάζεται έναν έγκυρο λόγο για να παρατείνει τη βίζα του. Το βρίσκει σε μια ανίερη συμμαχία με τον πρώην επικεφαλή της ιαπωνικής μυστικής αστυνομίας Βαρόνο Κιμούρα, ο οποίος ζητά από τον Τζο να αναλάβει ως διευθυντής μιας μικρής τοπικής επιχείρησης αεροπορικών εμπορευματικών μεταφορών. Ως πρόσθετο μοχλό πίεσης προς τον Τζο, ο Κιμούρα απειλεί να αποκαλύψει την προδοσία της Τρίνα στον πόλεμο στις Αμερικανικές κατοχικές δυνάμεις ως συνεργάτιδα των Ιαπώνων. Ο Τζο πιστεύει ότι ο Κιμούρα θα χρησιμοποιήσει την αεροπορική εταιρεία για να μεταφέρει πενικιλίνη και άλλα ναρκωτικά στη χώρα, αλλά στη συνέχεια ανακαλύπτει ότι ο πραγματικός σκοπός του Κιμούρα είναι η παράνομη μεταφορά των φυγάδων εγκληματιών πολέμου - πρώην ανωτέρων αξιωματικών του Αυτοκρατορικού Ιαπωνικού Στρατού και του ηγέτη του Μαύρου Δράκου - για να ξεκινήσει ένα μυστικό αντι-αμερικανικό κίνημα. Όταν ο Τζο καταφεύγει στις αμερικανικές δυνάμεις κατοχής για να τον βοηθήσουν, ο Κιμούρα απαγάγει την Άνια για να τον αναγκάσει να συμμορφωθεί και να του παραδώσει τους φυγάδες. 

Ο Τζο τελικά αναλαμβάνει την μεταφορά των φυγάδων από την Σεούλ προς το Τόκιο, ωστόσο κατά την προσγείωση του αεροπλάνου εμφανίζονται οι αμερικανικές δυνάμεις και συλλαμβάνουν τους τέσσερις φυγάδες, παρά την επιθυμία του Τζο να τους παραδώσει στον Κιμούρα και να πάρει πίσω την κόρη του, Άνια. Αργότερα ο Τζο κατά την επιστροφή του στο Τόκιο Τζο βλέπει τον Ίτο να έχει κάνει χαρακίρι, καθώς αυτός θεώρησε υπεύθυνο τον εαυτό του για τα προβλήματα που δημιούργησε στον Τζο με την έλευση του στο Τόκιο. Ωστόσο ο Ίτο λίγο πριν ξεψυχήσει αποκαλύπτει στον Τζο την μυστική τοποθεσία που κρατείται η μικρή Άνια από τον Κιμούρα. Ο Τζο κατορθώνει έπειτα από μια πάλη με τον Κάντα και διασώζει την Άνια και αποτρέπει την εμπλοκή του Κιμούρα, αλλά τραυματίζεται σοβαρά από τις σφαίρες του Βαρόνου στην μετέπειτα μάχη. Ο Τζο τοποθετείται σε ένα φορείο και η ταινία τελειώνει χωρίς να αποκαλυπτείται αν ο Τζο έχει τελικά επιβιώσει.

Διανομή ρόλων

 Χάμφρεϊ Μπόγκαρτ ως Τζόζεφ "Τζο" Μπάρετ
 Φλόρενς Μάρλι ως Τρίνα Πέτσνικοφ Λάντις
 Σέσου Χαγιακάβα ως Βαρόνος Κιμούρα 
 Αλεξάντερ Νοξ ως Μαρκ Λάντις
 Τζέρομ Κόρτλαντ ως Ντάνι
 Γκόρντον Τζέιμς ως Αϊντάχο
 Τέρου Σιμάντα ως Ίτο
 Χίντεο Μόρι ως Κάντα
 Τσαρλς Μέρεντιθ ως Στρατηγός Ίρετον
 Ρις Γουίλιαμς ως Συντ/ρχης Ντάλγκρεν
 Λόρα Λι Μισέλ ως Άνια, κόρη της Τρίνα
 Χιου Μπόμοντ ως Αντισυνταγματάρχης

Παραγωγή

Το Τόκιο Τζο ήταν η πρώτη μεταπολεμική ταινία του Σέσου Χαγιακάβα και χρησίμευσε ως αναζωογόνηση της καριέρας του. Από το 1937 έως το 1949, ο Χαγιακάβα βρισκόταν στη Γαλλία, πρώτα ως ηθοποιός και στη συνέχεια κατά την διάρκεια της γερμανική κατοχής, πουλώντας νερομπογιές. Αφού εντάχθηκε στην γαλλική αντίσταση, βοήθησε τις συμμαχικές δυνάμεις κατά τη διάρκεια του πολέμου. Όταν η εταιρεία παραγωγής του Χάμφρεϊ Μπόγκαρτ Santana Productions τον εντόπισε για να του προσφέρει ρόλο στην ταινία, το Αμερικανικό Προξενείο διερεύνησε τις δραστηριότητες του Χαγιακάβα κατά τη διάρκεια του πολέμου πριν εκδώσει την άδεια εργασίας του.

Κινηματογράφηση
Τα βασικά γυρίσματα για της ταινίας πραγματοποιήθηκαν από τις 4 Ιανουαρίου έως τα τέλη Φεβρουαρίου 1949 στο στούντιο της Columbia Pictures και όχι σε τοποθεσίες στο Τόκιο της Ιαπωνίας. Μια δεύτερη μονάδα κινηματογράφησης στάλθηκε από την Columbia στο Τόκιο για να συλλέξει εξωτερικές σκηνής και ήταν η πρώτη εταιρεία παραγωγής που της επιτράπηκε να πάρει πλάνα από την μεταπολεμική Ιαπωνία. Η χρήση ενός βομβαρδιστικού Lockheed Hudson που μετατράπηκε σε αεροπλάνο μεταφοράς φορτίων προβάλλεται και με τους δύο εσωτερικούς χώρους και τις εναέριες λήψεις που περιστρέφονται γύρω από το αεροσκάφος.

Ψηφιακή εκδόση
Το Τόκιο Τζο κυκλοφόρησε για πρώτη φορά σε μορφή VHS για οικιακή χρήση στις 17 Αυγούστου του 1989, από την Columbia Tristar και μια έκδοση σε μορφή DVD κυκλοφόρησε το 2004.

Βιβλιογραφικές πηγές

 Hardwick, Jack and Ed Schnepf. "A Buff's Guide to Aviation Movies". Air Progress Aviation Vol. 7, No. 1, Spring 1983.
 Michael, Paul. Humphrey Bogart: The Man and his Films. New York: Bonanza Books, 1965.

Παραπομπές

Εξωτερικοί σύνδεσμοι
 
 

Ταινίες του 1949
Αμερικανικές ταινίες
Αμερικανικές ασπρόμαυρες ταινίες
Φιλμ νουάρ
Αγγλόφωνες ταινίες
Ταινίες σε σκηνοθεσία Στιούαρτ Χάισλερ
Ταινίες παραγωγής Columbia Pictures
Ταινίες γυρισμένες στην Ιαπωνία
Ταινίες τοποθετημένες στην Ιαπωνία